32006D0060
L 031/24
JURNALUL OFÍCIAL AL UNIUNII EUROPENE
DECIZIA COMISIEI
din 2 februarie 2006
de modificare a anexei C la Directiva 89/556/CEE cu privire la modelul de certificat de sănătate privind schimburile intracomunitare de embrioni de animale domestice din specia bovină
[notificată cu numărul C(2006) 193]
(Text cu relevanță pentru SEE)
(2006/60/CE)
COMISIA COMUNITĂȚILOR EUROPENE,
având în vedere tratatul de instituire a Comunității Europene,
având în vedere Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (1), în special articolul 16,
întrucât:
(1)
Directiva 89/556/CEE stabilește condițiile de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe.
(2)
Această directivă prevede în special că dintr-un stat membru către alt stat membru pot fi expediați numai embrionii din specia bovină care au fost concepuți ca urmare a unei inseminări artificiale sau a unei fertilizări in vitro cu material seminal al unui donator dintr-un centru de recoltare a materialului seminal autorizat de autoritatea competentă pentru recoltarea, tratarea și depozitarea materialului seminal sau cu material seminal importat în conformitate cu Directiva 88/407/CEE a Consiliului din 14 iunie 1988 de stabilire a condițiilor de sănătate animală aplicabile în schimburile intracomunitare și la importurile de material seminal congelat de animale domestice din specia bovină (2).
(3)
Modelul de certificat de sănătate pentru schimburile intracomunitare de embrioni de animale domestice din specia bovină este prevăzut la anexa C la Directiva 89/556/CEE. Acest certificat nu cuprinde nici o cerință specială privind materialul seminal utilizat în scopul fertilizării.
(4)
Au survenit probleme în cazul schimburilor de embrioni, în special ca urmare a adoptării unor reguli mai stricte privind admiterea taurilor în centrele de recoltare a materialului seminal prin Directiva 88/407/CEE, modificată prin Directiva 2003/43/CE (3).
(5)
Pentru a se evita problemele de certificare, este necesară adăugarea unei condiții de certificare suplimentare în modelul actual al certificatului de sănătate, prin stabilirea unei obligații suplimentare potrivit căreia materialul seminal utilizat în scopul fertilizării trebuie să fie conform cu Directiva 88/407/CEE.
(6)
Prin urmare, Directiva 89/556/CEE trebuie modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa C la Directiva 89/556/CEE se înlocuiește cu textul anexei la prezenta decizie.
Articolul 2
Prezenta decizie se aplică de la 23 februarie 2006.
Articolul 3
Prezenta decizie se adresează statelor membre.
Adoptată la Bruxelles, 2 februarie 2006.